Starčekovec

Starčekovec () je rod rastlín ktorý zastupuje byliny z čeľade astrovité (Asteraceae). Taxonomicky je tento rod radený do tribusu Senecioneae v podčeľadi astrovaté (Asteroideae). Pôvodný je iba na západnej pologuli. 

 Opis 
Rod starčekovec zastupuje jednoročné aj trváce byliny, často s prenikavým zápachom. Byle sú zvyčajne jednotlivé, najčastejšie priame, husto listnaté, roztratene chlpaté až lysé, vysoké 20 až 200 cm.

Prízemné aj byľové listy sú striedavé, stopkaté alebo sediace. Čepele sú perovito delené, väčšinou vajcovité až kopijovité (niekedy perovito laločnaté), celistvookrajové alebo plytko až hrubo zubaté, na líc holé, plstnaté alebo jemne chlpaté (často nerovnomerne lysé).

Úbory sú usporiadané vo vrcholíkoch alebo bohatých strapcoch. Zákrovy sú súdkovité alebo valcovité, s priemerom 2 až 10 mm. Listeňov býva zvyčajne (5), 8, 13 alebo 21, v jednom alebo dvoch radoch. Sú priame, kopijovité až čiarkovité, končisté, s drobnými tmavými  škvrnami. Lôžko úboru je ploché alebo vypuklé a hladké. 

Vonkajšie kvety sú samičie v počte 10 až 100 (a viac), v jednom až troch (aj viac) radoch, koruny sú belavé až svetložlté, rúrkovito nitkovité, štyri až päťcípe. Terčovitých kvetov býva (3) 10 až 20 (50), väčšinou sú obojpohlavné, plodné, kvetné rúrky sú dlhšie ako lievikovité hrdlá.

Plodmi sú hnedé alebo fialové nažky, ktoré sú vajcovité až vretenovité, hranaté aj rebrované, lysé alebo chlpaté. Biele až červenkasté chocholce sú s jemnými štetinami.

 Rozšírenie 
Druhy rodu starčekovec sa vyskytujú vo veľkej časti Severnej Ameriky a ďalej cez Mexiko a Strednú Ameriku až po severnú Argentínu.

Na Slovensku rastie iba jediný zástupca tohto rodu –  starčekovec jastrabníkolistý (Erechtites hieraciifolius), ktorý je v Európe zavlečený a zdomácnený.

 Zoznam druhov  
V rámci rodu eviduje databáza semenných rastlín POWO tieto súčasné druhy:
 Erechtites albiflorus (Sch.Bip.) Hassemer & Funez – Južná Amerika. 
 Erechtites goyazensis (Gardner) Cabrera – Bolívia až Brazília a Paraguaj.
 Erechtites hieraciifolius (L.) Raf. ex DC. – východná Kanada až tropická a subtropická Južná Amerika.
 Erechtites ignobilis Baker – Brazília až Paraguaj.
 Erechtites leptanthus (Phil.) Cabrera – severné Čile.
 Erechtites missionum Malme – Brazília až Argentína.
 Erechtites runcinatus DC. – Mexiko.
 Erechtites valerianifolius (Link ex Spreng.) DC. – Mexiko a tropická Južná Amerika.

 Referencie 

 Iné projekty 

Kategória:Flóra na Slovensku
Kategória:Nepôvodné druhy rastlín
Kategória:Astrovité
Kategória:Astrovaté